CELEX: 32021D1344
Language: sk
Date: 2021-08-09 00:00:00
Title: Rozhodnutie Komisie (EÚ) 2021/1344 z 9. augusta 2021, ktorým sa stanovujú kritériá na stanovenie obdobia, počas ktorého môže byť osobám, ktoré predstavujú bezpečnostnú hrozbu, zakázaný vstup do objektov Komisie

16.8.2021   
               
               
                  SK
               
               
                  Úradný vestník Európskej únie
               
               
                  L 292/27
               
            
         ROZHODNUTIE KOMISIE (EÚ) 2021/1344
         z 9. augusta 2021,
         ktorým sa stanovujú kritériá na stanovenie obdobia, počas ktorého môže byť osobám, ktoré predstavujú bezpečnostnú hrozbu, zakázaný vstup do objektov Komisie
         EURÓPSKA KOMISIA,
         so zreteľom na rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (1), a najmä na jeho článok 12 ods. 1 písm. b) a článok 21,
         keďže:
         
                     (1)
                  
                  
                     Komisia musí pracovať v bezpečnom a chránenom prostredí. Preto potrebuje jednotný a integrovaný prístup, pokiaľ ide o jej bezpečnosť, ktorý poskytne náležité úrovne ochrany osôb, majetku a informácií úmernej zisteným rizikám, a ktorý zabezpečí efektívne a včasné zaistenie bezpečnosti. Komisia čelí závažným hrozbám a výzvam v oblasti bezpečnosti, najmä v súvislosti s terorizmom a politickou a obchodnou špionážou.
                  
               
                     (2)
                  
                  
                     V záujme zaistenia bezpečnosti osôb, majetku a informácií prijíma Komisia, a najmä riaditeľstvo pre bezpečnosť Generálneho riaditeľstva pre ľudské zdroje a bezpečnosť, opatrenia podľa rozhodnutia (EÚ, Euratom) 2015/443, ktoré sa uplatňujú na všetky odbory Komisie a vo všetkých objektoch Komisie. Medzi tieto opatrenia patria obmedzené opatrenia týkajúce sa osôb, ktoré predstavujú bezpečnostnú hrozbu, vrátane zákazu vstupu týchto osôb do objektov Komisie na určité obdobie podľa článku 12 ods. 1 písm. b) uvedeného rozhodnutia,
                  
               
                     (3)
                  
                  
                     V prípadoch, keď sa podľa článku 12 ods. 1 písm. b) rozhodnutia (EÚ, Euratom) 2015/443 usúdi, že osoba alebo osoby predstavujú bezpečnostnú hrozbu, zamestnanci Komisie riadne poverení podľa článkov 5 a 12 uvedeného rozhodnutia by mali pri rozhodovaní o zákaze vstupu tejto osoby alebo osôb do objektov Komisie posúdiť danú hrozbu v každom konkrétnom prípade a zohľadniť príslušné konkrétne okolnosti.
                  
               
                     (4)
                  
                  
                     Obmedzenie prístupu sa môže týkať jedného, viacerých alebo dokonca všetkých objektov Komisie.
                  
               
                     (5)
                  
                  
                     Pri stanovení obdobia zákazu vstupu by sa mala zohľadniť pravdepodobnosť, závažnosť a trvanie hrozby.
                  
               
                     (6)
                  
                  
                     Toto rozhodnutie by sa nemalo uplatňovať na zákaz vstupu do objektov Komisie prijatý v súvislosti s konaním o odvolaní z funkcie podľa článku 23 prílohy IX k služobnému poriadku.
                  
               
                     (7)
                  
                  
                     Toto rozhodnutie by sa nemalo vzťahovať na zamestnancov Komisie pôsobiacich v delegáciách Únie, na ktorých by sa mali vzťahovať bezpečnostné pravidlá Európskej služby pre vonkajšiu činnosť.
                  
               
                     (8)
                  
                  
                     V súlade s interným rokovacím poriadkom bol člen Komisie zodpovedný za otázky bezpečnosti poverený na základe rozhodnutia Komisie C(2016) 2797 (2) stanoviť vykonávacie predpisy, ktorými sa stanovia kritériá potrebné na určenie období zákazu vstupu do objektov Komisie podľa článku 12 rozhodnutia (EÚ, Euratom) 2015/443. Uvedená právomoc bola rozhodnutím Komisie C(2021) 2684 ďalej delegovaná na generálneho riaditeľa Generálneho riaditeľstva pre ľudské zdroje a bezpečnosť (3).
                  
               
                     (9)
                  
                  
                     Bezpečnostné opatrenia podľa tohto rozhodnutia by mali byť v súlade so zásadami bezpečnosti v Komisii stanovenými v článku 3 rozhodnutia (EÚ, Euratom) 2015/443, a to najmä z hľadiska Charty základných práv Európskej únie,
                  
               PRIJALA TOTO ROZHODNUTIE:
         
            Článok 1
            Predmet úpravy a rozsah pôsobnosti
            
               1.   V tomto rozhodnutí sa stanovujú kritériá na určenie obdobia, počas ktorého môže v zmysle článku 12 ods. 1 písm. b) rozhodnutia (EÚ, Euratom) 2015/443 byť osobám, ktoré predstavujú bezpečnostnú hrozbu, zakázaný vstup do objektov Komisie.
            
            
               2.   Toto rozhodnutie sa uplatňuje na všetky odbory Komisie a vo všetkých objektoch Komisie. Na zamestnancov Komisie pôsobiacich v delegáciách Únie sa vzťahujú bezpečnostné pravidlá Európskej služby pre vonkajšiu činnosť (4).
            
            
               3.   Toto rozhodnutie sa neuplatňuje na konanie o odvolaní z funkcie podľa článku 23 prílohy IX k Služobnému poriadku úradníkov a Podmienkam zamestnávania ostatných zamestnancov Európskeho hospodárskeho spoločenstva a Európskeho spoločenstva pre atómovú energiu (5).
            
         
         
            Článok 2
            Rozsah zákazu
            
               1.   Zákaz uvedený v článku 1 ods. 1 sa môže vzťahovať na jeden, viacero alebo všetky objekty Komisie.
            
            
               2.   Ak má Komisia spoločné priestory s inými inštitúciami, agentúrami a orgánmi EÚ, Komisia týmto inštitúciám, agentúram a orgánom oznámi rozhodnutie o zákaze prístupu do častí objektov Komisie.
            
         
         
            Článok 3
            Obdobie zákazu vstupu
            
               1.   Obdobie zákazu vstupu uvedené v článku 1 ods. 1 sa stanovuje na základe odhadovaného trvania, pravdepodobnosti a závažnosti bezpečnostnej hrozby.
            
            
               2.   Kritériá, na základe ktorých sa určuje závažnosť bezpečnostnej hrozby, zahŕňajú:
               
                           a)
                        
                        
                           rozsah ujmy, ktorú by mohla spôsobiť z hľadiska života, fyzickej integrity, dobrých podmienok alebo zdravia osôb, a možného poškodenia majetku a informácií;
                        
                     
                           b)
                        
                        
                           či je hrozba spojená so spáchaním trestného činu;
                        
                     
                           c)
                        
                        
                           či je hrozba založená na nedbanlivosti, hrubej nedbanlivosti alebo zámere;
                        
                     
                           d)
                        
                        
                           či je správanie osoby, ktorá predstavuje hrozbu, násilné, agresívne alebo opakujúce sa;
                        
                     
                           e)
                        
                        
                           rozsah potenciálnej finančnej straty pre Komisiu;
                        
                     
                           f)
                        
                        
                           rozsah možného poškodenia dobrého mena Komisie.
                        
                     
            
               3.   V prípade, že nie je možné s dostatočnou istotou odhadnúť trvanie ohrozenia a ide o veľmi závažnú hrozbu, môže byť osobe, ktorá predstavuje hrozbu, vstup zakázaný až do odvolania. To platí najmä vtedy, ak má hrozba jeden z týchto charakteristických znakov:
               
                           a)
                        
                        
                           spočíva v účasti na teroristických alebo špionážnych činnostiach a sieťach;
                        
                     
                           b)
                        
                        
                           mohla by viesť k stratám na životoch, vážnemu zraneniu alebo vážnej ujme, veľkým škodám na majetku, vyzradeniu citlivých informácií alebo utajovaných skutočností, narušeniu IT systémov alebo dôležitých prevádzkových kapacít Komisie;
                        
                     
                           c)
                        
                        
                           spočíva v násilnom, agresívnom alebo opakovanom správaní, ktoré má za následok vážne narušenie fungovania útvarov Komisie.
                        
                     
         
         
            Článok 4
            Preskúmanie zákazu vstupu
            Komisia na žiadosť danej osoby preskúma všetky rozhodnutia prijaté podľa článku 12 ods. 1 písm. b) rozhodnutia (EÚ, Euratom) 2015/443, pokiaľ táto osoba predloží nové podstatné prvky, ktoré umožnia prehodnotenie zákazu vstupu. Komisia pri preskúmaní vychádza z kritérií, na základe ktorých bolo prijaté pôvodné rozhodnutie o zákaze vstupu.
         
         
            Článok 5
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 9. augusta 2021
            
               
                  Za Komisiu
               
               Gertrud INGESTAD
               
                  generálny riaditeľ
               
               
                  Generálne riaditeľstvo pre ľudské zdroje a bezpečnosť
               
            
         
         
            (1)  Ú. v. EÚ L 72, 17.3.2015, s. 41.
         
            (2)  Rozhodnutie Komisie C(2016) 2797 zo 4. mája 2016 o poverení v súvislosti v bezpečnosťou.
         
            (3)  Rozhodnutie Komisie C(2021) 2684 zo utorok 13. apríla 2021 o ďalšom delegovaní právomocí udelených v rozhodnutí Komisie C(2016) 2797 o poverení v súvislosti v bezpečnosťou.
         
            (4)  Rozhodnutie ADMIN(2017) 10 vysokej predstaviteľky Únie pre zahraničné veci a bezpečnostnú politiku z 19. septembra 2017 o bezpečnostných pravidlách Európskej služby pre vonkajšiu činnosť (Ú. v. EÚ C 126, 10.4.2018, s. 1).
         
            (5)  Nariadenie č. 31 (EHS), 11 (ESAE), ktorým sa ustanovuje Služobný poriadok úradníkov a Podmienky zamestnávania ostatných zamestnancov Európskeho hospodárskeho spoločenstva a Európskeho spoločenstva pre atómovú energiu (Ú. v. ES P 045, 14.6.1962, s. 1385).